**PRIPREMA ZA IZVOĐENJE NASTAVNOGA SATA**

**DODATNA NASTAVA IZ HRVATSKOGA JEZIKA**

**Razred: 3.**

**Nastavno područje**: Književnost

**Nastavna tema**: Brzalice

**Ključni pojmovi**: brzalica, šala, humor, dosjetka, ritam

**Cilj:** Spoznati brzalice kao duhovite kratke književne forme, uočiti ponavljanje samoglasnika ili suglasnika u brzalicama radi uvježbavanja izgovora.

**Zadatci nastave:**

1. **Obrazovni**: uočiti osnovne značajke brzalice, razlikovati brzalicu od ostalih književnih vrsta, uočiti humorističnost u toj književnoj vrsti, objasniti pojam dosjetke, uočiti ritmičnost rečenica (brzalica)
2. **Funkcionalni**: razvijati kulturu slušanja, čitanjem i slušanjem brzalica proširivati rječnik, poticati učenike na govorno izražavanje, poticati izražajno čitanje, osposobljavati učenike za jasno i točno izgovaranje glasova, vježbanje koncentracije
3. **Odgojni:** razvijati komunikacijske vještine, razvijati interes za čitanje i slušanje brzalica, prepoznati i shvatiti humor i dosjetku u brzalicama, uočiti svrhu brzalica kao vježbanje izgovora

**Nastavne metode**: govorenje, slušanje, čitanje, rad na tekstu, pisanje

**Oblici nastave**: frontalni rad, individualni rad

**Nastavna sredstva i pomagala**: pisanka, ploča, zbirka basni, nastavni listići

**Korelacija:** Priroda i društvo, Likovna kultura, Sat razrednika

**Tijek nastavnoga sata**

1. **Motivacija**

Učenici igraju igru *Ja kažem nečujno, ti kažeš glasno*. Igra se provodi tako da učitelj nečujno izgovori riječ, a učenici pogađaju koju je riječ učitelj izgovorio, i to tako da pozorno prate artikulaciju učiteljevih usta. Učenik koji točno, glasno i razgovijetno izgovori riječ koju je nečujno rekao učitelj preuzima ulogu učitelja.

1. **Najava, interpretativno čitanje**

Učitelj najavljuje čitanje brzalica. Prije toga potrebno je učenike pitati znaju li što su brzalice i čemu služe. Važno je zajednički izvesti zaključak da su brzalice rečenice ili pjesmice koje su teške za čitanje i izgovaranje, a služe za vježbanje točnoga izgovora glasova, brzoga i točnoga čitanja. Nastale su u narodu, prenosile su se usmenom predajom. Narod ih je smišljao za razonodu i zabavu. Ako znaju, učenici izgovaraju brzalice. Slijedi čitanje i slušanje brzalica. Valja naglasiti kako se u brzalicama često nalaze riječi koje nemaju značenje, njihova je svrha vježba brzoga i točnoga izgovora.

1. **Emocionalna-intelektualna stanka, objava doživljaja**

Nakon slušanja učenici slobodno izražavaju svoj doživljaj brzalica.

1. **Interpretacija**

Učitelj za učenike priprema brzalice napisane na listićima, svatko od učenika izabire jednu brzalicu koju uči brzo i točno pročitati.

Nakon pet minuta vježbanja organizira se natjecanje u čitanju tako da jedan po jedan učenik čita odabranu brzalicu tri puta zaredom, ostali učenici podižu kartončiće s ocjenama od 1 do 5, a učitelj zbraja ocjene. Na kraju čitanja proglašava se pobjednik. (Svaka brzalica čita se triput zaredom zato što kod trećega čitanja najčešće dolazi do zamjene ili krivoga izgovora riječi, pa je na taj način najlakše provjeriti uvježbanost čitanja brzalica.)

1. **Uopćavanje**

Učenici usmeno odgovaraju na postavljena pitanja: Što su brzalice? Čemu služe? Je li vam bilo teško naučiti čitati brzalice? Zašto? Izdvojite iz svojih brzalica riječi koje nemaju smisla, koje nemaju značenje.

Učenici u pisanke lijepe brzalicu koju su naučili čitati.

1. **Stvaralački rad**

Potaknuti slušanjem i čitanjem brzalica učenici pišu svoju rečenicu – brzalicu. Prije pisanja učenike valja uputiti na što treba paziti pri smišljanju brzalica: riječi trebaju biti teške za izgovor, u riječima se treba ponavljati što više istih slova ili inačica riječi, sve riječi ne moraju biti smislene. Nakon pisanja svaki učenik čita svoju brzalicu.

**Prilozi**

1. **Brzalice**

Moja nana oštri zuba, oštra krušca korice.

Dva mačka gredom gredelje, jedan kudrast, drugi macokudrast. Piskudrasti, macmacokudrasti.

Šupljo klupko šupljoklupko.

Petar Petru pleo petlju, dok je petlju raspetljao, sav se u nju zapetljao.

Petar Petru plete petlju; ne pleti Petre Petru petlju.

Prst u pitu, prst u tikvu, prst pa poliži.

Ide pop po zidu, drži prst na pismu, ni popa na zidu, ni prsta na pismu.

Prođe pop kroz prokop i pronese crn trnokop.

Provri lonac kroz poklopac.

Raskiseliše li ti se opanci?

Škafiškafnjak

Riba ribi grize rep.

Na vrh brda vrba mrda.

Crna krvca iz srca vrca.

Prokicošio mi si li se, sine?

Miš uz pušku, miš niz pušku.

Upletoše li kajiščiće u opančiće.

Leži kuja žuta, ukraj žuta puta.

Crn jarac, crn trn; crni brsti grm.

Svaka svraka skaka na dva kraka.

Čokančićem ću te, čokančićem ćeš me.

Kamenčićem ćeš me, kamenčićem ću te.

Četiri čavčića na čunčiću čučeći cijuču.

Stala mala Mara na kraj stara hana sama.

Šaš deveterošaš, kako se razdeveterošašio.

Ko pokupi popu pepeo? Pop pokupi popu pepeo.

Petar plete Petru plot pokraj puta po pet pruta.

Brsti bršljan brdska koza, jarac jare jarkom voza.

Javorov jaram, javorova ralica, ralo drvo javorovo.

Kotlokrp kotlove krpa, u kotlokrpa devetero kotlokrpčića.

Pitala metla metlu, gdje je metla metlu; metla metla metlu iza vrata.

Cvrči, cvrči cvrčak, trči, trči trčak; trčak trkom trči, crni cvrčak cvrči.

Ture bure gura, bula bure valja; bolje ture bure gura, neg’ što bula bure valja.

1. **Literatura**
2. Peti-Stantić, Anita; Velički, Vladimira. 2009. *Jezične igre za velike i male*. Alfa. Zagreb.
3. Papić, Ana. *Zagonetke i brzalice.* Franjevački medijski centar Svjetlo riječi – internet.